Frank Sinatra (1915-1998) was 'n Amerikaanse sanger en akteur wat as een van die invloedrykste popmusieksterre van die 20ste eeu beskou word. Saam met die toonaangewende Harry James en Tommy Dorsey, het Sinatra sy loopbaan begin in die mid-dertigerjare, die tyd toe swingmusiek aan die orde van die dag was. In die vroeë tot mid-veertigerjare het hy ook 'n suksesvolle solokunstenaar geword, bewonder deur duisende tienermeisies, die sogenaamde "bobby soxers". Sy professionele loopbaan het egter teen die 1950's gestagneer, maar het weer vlam gevat na hy in 1954 'n Oscar-toekenning vir Beste Ondersteunende Akteur vir die rolprent From Here to Eternity gewen het. In samewerking met Capitol Records het hy verskeie albums vrygestel wat deur kritici geprys is, soos In the Wee Small Hours (1955), Songs for Swingin' Lovers (1956), Come Fly with Me (1958), Only the Lonely (1958) en Nice 'n' Easy (1960). Sy sukses het hom aangespoor om sy eie platemaatskappy te stig, Reprise Records.